“ตลาดเอเชีย” สดใส รับแรงหนุนหุ้น “อัลฟาเบท-แอมะซอน” – ลุ้นไบเดนดันแผนกระตุ้นศก.
“ตลาดเอเชีย” สดใส รับแรงหนุนหุ้น “อัลฟาเบท-แอมะซอน” – ลุ้นไบเดนดันแผนกระตุ้นศก.
3 ก.พ. 2564

ผู้สื่อข่าวรายงานว่า ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นแข็งแกร่งเมื่อคืนนี้ โดยได้แรงหนุนจากความหวังที่ว่ารัฐบาลสหรัฐจะผลักดันมาตรการกระตุ้นเศรษฐกิจรอบใหม่จนเป็นผลสำเร็จ นอกจากนี้ ตลาดยังได้ปัจจัยบวกจากการพุ่งขึ้นของหุ้นอัลฟาเบทและหุ้นแอมะซอน รวมถึงข่าวบริษัทอาลีบาบา กรุ๊ป รายงานผลประกอบการไตรมาส 3/2563
โดยดัชนี SSE Composite ตลาดหุ้นจีนเปิดวันนี้ที่ 3,531.15 จุด ลดลง 2.53 จุด, -0.07%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,482.71 จุด เพิ่มขึ้น 120.54 จุด, +0.43% 
ดัชนี HSI ตลาดหุ้นฮ่องกงเปิดวันนี้ที่ 29,305.41 จุด เพิ่มขึ้น 56.71 จุด, +0.19%
ทั้งนี้ ตลาดหุ้นในภูมิภาคขานรับดัชนีดาวโจนส์ที่ปิดพุ่งขึ้นเป็นเปอร์เซนต์ในวันเดียวแข็งแกร่งที่สุดในรอบ 3 เดือนเมื่อคืนนี้ โดยได้แรงหนุนจากความหวังที่ว่า รัฐบาลสหรัฐจะสามารถผลักดันการออกมาตรการกระตุ้นเศรษฐกิจรอบใหม่จนเป็นผลสำเร็จ หลังจากประธานาธิบดีโจ ไบเดนได้พบปะกับสมาชิกพรรครีพับลิกันที่ทำเนียบขาวเมื่อวันจันทร์ที่ผ่านมาเพื่อหารือเกี่ยวกับการออกมาตรการกระตุ้นเศรษฐกิจ
โดยมีแนวโน้มว่าปธน.ไบเดนจะพยายามผลักดันมาตรการดังกล่าวให้ผ่านการอนุมัติของสภาคองเกรส แม้เผชิญเสียงท้วงติงเกี่ยวกับวงเงินที่สูงถึง 1.9 ล้านล้านดอลลาร์จากสมาชิกรัฐสภาทั้งจากพรรครีพับลิกันและเดโมแครต
ทางด้านบริษัทอาลีบาบา กรุ๊ป ยักษ์ใหญ่อีคอมเมิร์ซของจีน เปิดเผยผลประกอบการแข็งแกร่งในช่วงเดือนต.ค.-ธ.ค.2563 ซึ่งเป็นไตรมาส 3/2563 ตามปีงบการเงินบริษัท โดยมีรายได้พุ่งขึ้นสู่ระดับ 2.2108 แสนล้านหยวน สูงกว่าที่นักวิเคราะห์คาดการณ์ที่ระดับ 2.1438 แสนล้านหยวน ขณะที่ธุรกิจคลาวด์ของบริษัทยังสามารถทำกำไรได้เป็นครั้งแรก โดยมีกำไรก่อนหักค่าเสื่อมราคาและภาษีอยู่ที่ 24 ล้านหยวน
นอกจากนี้ กำไรพุ่งขึ้นสู่ระดับ 22.03 หยวน/หุ้น สูงกว่าที่นักวิเคราะห์คาดการณ์ที่ระดับ 20.71 หยวน/หุ้น โดยได้รับอานิสงส์จากตลาดอีคอมเมิร์ซที่สดใส เนื่องจากผู้บริโภคเพิ่มการใช้จ่ายผ่านระบบออนไลน์ หลังจากที่รัฐบาลประกาศใช้มาตรการล็อกดาวน์เพื่อสกัดการแพร่ระบาดของไวรัสโควิด-19